Natura Hellas: Το ζώο της εβδομάδας: Αλκυόνα (Alcedo atthis)
Η ιδιαίτερη ικανότητα τoυ πτηνού αυτού, που αποτελεί ένα ζωντανό κόσμημα του υγροτόπου Μουστού, αποδίδεται στην αγγλική κοινή ονομασία του: kingfisher, που σημαίνει «βασιλιάς του ψαρέματος». Πραγματικά, η ικανότητά του να καταδύεται στο νερό και να συλλαμβάνει ψάρια είναι μοναδική, ξεπερνώντας σε ικανότητα και επιτυχία τα περισσότερα «καθαρόαιμα» αρπακτικά πουλιά που έχουν τα ψάρια στο διαιτολόγιό τους. Παραμονεύει ακίνητη ή αιωρείται πάνω από το νερό και βουτά αστραπιαία. Κατά την κάθετη βουτιά της στο νερό, χρησιμοποιεί ένα τρίτο διαφανές βλέφαρο, τη σκαρδαμυκτική μεμβράνη, η οποία προστατεύει τον οφθαλμό της, επιτρέποντάς της παράλληλα να βλέπει υποβρυχίως!